Imtella' Ottubru 20, 2021 Ajruplan li kien qed iġorr 21 persuna ġġarraf ftit wara t-tlugħ mill-ajruport ta' Houston f'Texas, l-Amerka. It-18-il passiġġier li kienu fuq l-ajruplan, kif ukoll it-tliet membri tal-ekwipaġġ li kienu fuq l-istess titjira, irnexxielhom isalvaw. Mal-impatt, wara li laħaq biss madwar għoli ta' 150 metru, l-ajruplan ħa n-nar. Fl-inċident weġġgħet persuna waħda, li skont rapporti sofriet minn ġrieħi ħfief. It-titjira kienet diretta lejn Boston biex il-passiġġieri jassistu għall-partita tal-baseball bejn Houston Astros u Boston Red Sox. L-ajruplan li ġġarraf huwa tat-tip McDonnell Douglas MD-87 u jesa' 130 passiġġier.